Pepkor het Dinsdag in ’n handelsverklaring gesê hy het nie in Januarie die gebruiklike terug-skool-toe-inkopies gehad nie, maar verwag dat dit oor die volgende paar weke sal gebeur.
Pepkor verwag “wisselvallige handelspatrone” in die tweede kwartaal van sy boekjaar, gegewe die voortslepende tweede vlaag van die Covid-19-pandemie. Pepkor bly optimisties dat hy veerkragtig sal bly “in ’n omgewing waar verbruikers bekostigbaarheid, gerief en waarde nodig het”.
Pepkor is besig om John Craig aan die ongenoteerde kleregroep Studio 88 te verkoop omdat hy glo die winkel vir formele mansdrag nie by sy model van billike produkte inskakel nie. Besonderhede oor die transaksie is nog skraps.